**ascultând șuierăturile pitpalacului**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

linii de tren

intersectează orizontul...

ascultând

șuierăturile pitpalacului,

mă scufund în oglinzile mișcătoare

ale arșiței.

largi căderi de aripi în

potirul albastru al

păpălăului...

pe nisipuri jilave,

aud

scârțăitul pașilor,

la nașterea versurilor.

cer plimburiu

peste această parte

a orașului...

prometeu,

încă se joacă cu tehnologia-

miros

floarea aducerii-aminte.

țânțarii-tigru

mișună prin parcuri;

alergând pe trotinete,

copiii zăresc doar

spiriduși hazlii ;

eu închid fereastra

imaginației.

tot mai vezi

câte-un parastas vesel;

brățările stay-at-home

se vând pe nimic;

legea-i cameleonică,

să nu irite țigănia;

prinsă de friguri, sughiț.

și prin coclauri

au înflorit

cârciumăresele;

fapta gândului bun

îmbracă

o strălucitoare haină verde-gălbuie;

venim din lumină, la viață.

câteva pete de cerneală

restructurează

nimicul;

cele tari și cele slabe

unesc

al treilea cer

cu muntele Tabor.

acul pick-uplui

se mișcă-n gol;

sărmanul saxofonist

încearcă-n zadar,

să-nmoaie piatra;

bătăile inimii

sunt pașii focului viu.